标题：李峤
人物简介
李峤(644～713) ，唐代诗人。字巨山。赵州赞皇（今属河北）人。少有才名。20岁时，擢进士第。举制策甲科。累官监察御史。邕、严二州僚族起义，他受命监军进讨，亲入僚洞劝降，罢兵而返。迁给事中。武后、中宗朝，屡居相位，封赵国公。睿宗时，左迁怀州刺史。玄宗即位，贬滁州别驾，改庐州别驾。李峤的生卒年，新旧《唐书》均无记载，根据《通鉴》推断，生年应在贞观十八年(644)，卒年在玄宗开元元年(713)。  李峤石像李峤对唐代律诗和歌行的发展有一定的作用与影响。他前与王勃、杨炯相接，又和杜审言、崔融、苏味道并称“文章四友”。诸人死后，他成了文坛老宿，为时人所宗仰。其诗绝大部分为五言近体，风格近似苏味道而词采过之。唐代曾以汉代苏武、李陵比苏味道、李峤，亦称“苏李”。明代胡震亨认为：“巨山五言，概多典丽，将味道难为苏”（《唐音癸签》）。他写有咏物诗120首，自风云月露，飞动植矿，乃至服章器用之类,无所不包。虽刻意描绘,以工致贴切见长,但略无兴寄。王夫之《天堂永日地域一日论》说他“裁剪整齐，而生意索然”，切中其病。七言歌行现存《汾阴行》一首，咏汉武帝祀汾阴后土赋《秋风辞》事，写盛衰兴亡之感，最为当时传诵。据说唐玄宗于安史乱起逃离长安前,登花萼楼,听到歌者唱这首诗的结尾四句时，引起了情感上强烈的共鸣，悲慨多时，并赞叹作者是“天才”。
作品赏析
风
解落三秋叶，能开二月花。
过江千尺浪，入竹万竿斜。
诵读：
情绪轻快活泼。“解落”、“ 能开”、“ 千尺浪”、“ 万竿斜”都要重读，语调要抑扬顿挫，使人觉得仿佛听到了飒飒的风声。
注释：
①解：能够。②三秋：农历九月，指秋天。③二月：农历二月，指春天。④过：经过。⑤斜：倾斜。
译文：
能吹落秋天的落叶，能催开春天的鲜花。刮过江面能掀起千尺巨浪，吹进竹林能使万竿倾斜。
【杂曲歌辞 东飞伯劳歌】李峤
传书青鸟迎箫凤，巫岭荆台数通梦。谁家窈窕住园楼，
五马千金照陌头。罗裙玉佩当轩出，点翠施红竞春日。
佳人二八盛舞歌，羞将百万呈双娥。庭前芳树朝夕改，
空驻妍华欲谁待。
【秋山望月酬李骑曹】李峤
愁客坐山隈，怀抱自悠哉。况复高秋夕，明月正裴回。
亭亭出迥岫，皎皎映层台。色带银河满，光含玉露开。
淡云笼影度，虚晕抱轮回。谷邃凉阴静，山空夜响哀。
寒催数雁过，风送一萤来。独轸离居恨，遥想故人杯。
【扈从还洛呈侍从群官】李峤
四海帝王家，两都周汉室。观风昔来幸，御气今旋跸。
雷奋六合开，天行万乘出。玄冥奉时驾，白拒参戎律。
后队咽笳箫，前驱严罕毕。辉光射东井，禁令横西秩。
帐殿别阳秋，旌门临甲乙。将交洛城雨，稍远长安日。
邙巩云外来，咸秦雾中失。孟冬霜霰下，是月农功毕。
天道向归馀，皇情美阴骘。行存名岳礼，递问高年疾。
祝鸟既开罗，调人更张瑟。登原采讴诵，俯谷求才术。
邑罕悬磬贫，山无挂瓢逸。施恩浃寰宇，展义该文质。
德泽盛轩游，哀矜深禹恤。申歌地庐骇，献寿衢尊溢。
瑞色抱氤氲，寒光变萧飋。宗枝旦奭辅，侍从王刘匹。
并辑蛟龙书，同簪凤凰笔。陶甄荷吹万，颂汉归明一。
欢与道路长，顾随谈笑密。叨承廊庙选，谬齿夔龙弼。
喜构大厦成，惭非栋隆吉。
【早发苦竹馆】李峤
合沓岩嶂深，朦胧烟雾晓。荒阡下樵客，野猿惊山鸟。
开门听潺湲，入径寻窈窕。栖鼯抱寒木，流萤飞暗筱。
早霞稍霏霏，残月犹皎皎。行看远星稀，渐觉游氛少。
我行抚轺传，兼得傍林沼。贪玩水石奇，不知川路渺。
徒怜野心旷，讵恻浮年小。方解宠辱情，永托累尘表。
【鹧鸪（一作韦应物诗）】李峤
可怜鹧鸪飞，飞向树南枝。南枝日照暖，北枝霜露滋。
露滋不堪栖，使我常夜啼。愿逢云中鹤，衔我向寥廓。
愿作城上乌，一年生九雏。何不旧巢住，枝弱不得去。
何意道苦辛，客子常畏人。
【云】李峤
大梁白云起，氛氲殊未歇。锦文触石来，盖影凌天发。
烟煴万年树，掩映三秋月。会入大风歌，从龙赴圆阙。
【宝剑篇】李峤
吴山开，越溪涸，三金合冶成宝锷。淬绿水，鉴红云，
五采焰起光氛氲。背上铭为万年字，胸前点作七星文。
龟甲参差白虹色，辘轳宛转黄金饰。骇犀中断宁方利，
骏马群騑未拟直。风霜凛凛匣上清，精气遥遥斗间明。
避灾朝穿晋帝屋，逃乱夜入楚王城。一朝运偶逢大仙，
虎吼龙鸣腾上天。东皇提升紫微座，西皇佩下赤城田。
承平久息干戈事，侥幸得充文武备。除灾避患宜君王，
益寿延龄后天地。
【奉和送金城公主适西蕃应制】李峤
汉帝抚戎臣，丝言命锦轮。还将弄机女，远嫁织皮人。
曲怨关山月，妆消道路尘。所嗟秾李树，空对小榆春。
【奉和春日游苑喜雨应制】李峤
仙跸九成台，香筵万寿杯。一旬初降雨，二月早闻雷。
叶向朝隮密，花含宿润开。幸承天泽豫，无使日光催。
【甘露殿侍宴应制】李峤
月宇临丹地，云窗网碧纱。御筵陈桂醑，天酒酌榴花。
水向浮桥直，城连禁苑斜。承恩恣欢赏，归路满烟霞。
【奉和骊山高顶寓目应制】李峤
步辇陟山巅，山高入紫烟。忠臣还捧日，圣后欲扪天。
迥识平陵树，低看华岳莲。帝乡应不远，空见白云悬。
【幸白鹿观应制】李峤
驻跸三天路，回旃万仞溪。真庭群帝飨，洞府百灵栖。
玉酒仙垆酿，金方暗壁题。伫看青鸟入，还陟紫云梯。
【酬和杜五弟晴朝独坐见赠】李峤
平明坐虚馆，旷望几悠哉。宿雾分空尽，朝光度隙来。
影低藤架密，香动药阑开。未展山阳会，空留池上杯。
【送崔主簿赴沧州】李峤
紫陌追随日，青门相见时。宦游从此去，离别几年期。
芳桂尊中酒，幽兰下调词。他乡有明月，千里照相思。
【和周记室从驾晓发合璧宫】李峤
濯龙春苑曙，翠凤晓旗舒。野色开烟后，山光澹月馀。
风长笳响咽，川迥骑行疏。珠履陪仙驾，金声振属车。
【和杜学士江南初霁羁怀】李峤
大江开宿雨，征棹下春流。雾卷晴山出，风恬晚浪收。
岸花明水树，川鸟乱沙洲。羁眺伤千里，劳歌动四愁。
【送李邕（一作送李安邑）】李峤
落日荒郊外，风景正凄凄。离人席上起，征马路傍嘶。
别酒倾壶赠，行书掩泪题。殷勤御沟水，从此各东西。
【饯骆四二首】李峤
平生何以乐，斗酒夜相逢。曲中惊别绪，醉里失愁容。
星月悬秋汉，风霜入曙钟。明日临沟水，青山几万重。
甲第驱车入，良宵秉烛游。人追竹林会，酒献菊花秋。
霜吹飘无已，星河漫不流。重嗟欢赏地，翻召别离忧。
【九日应制得欢字】李峤
令节三秋晚，重阳九日欢。仙杯还泛菊，宝馔且调兰。
御气云霄近，乘高宇宙宽。今朝万寿引，宜向曲中弹。
【三月奉教作】李峤
银井桐花发，金堂草色齐。韶光爱日宇，淑气满风蹊。
蝶影将花乱，虹文向水低。芳春随意晚，佳赏日无暌。
【五月奉教作】李峤
绿树炎氛满，朱楼夏景长。池含冻雨气，山映火云光。
果院新樱熟，花庭曙槿芳。欲逃三伏暑，还泛十旬觞。
【八月奉教作】李峤
黄叶秋风起，苍葭晓露团。鹤鸣初警候，雁上欲凌寒。
月镜如开匣，云缨似缀冠。清尊对旻序，高宴有馀欢。
【十月奉教作】李峤
白藏初送节，玄律始迎冬。林枯黄叶尽，水耗绿池空。
霜待临庭月，寒随入牖风。别有欢娱地，歌舞应丝桐。
【十二月奉教作】李峤
玉烛年行尽，铜史漏犹长。池冷凝宵冻，庭寒积曙霜。
兰心未动色，梅馆欲含芳。裴回临岁晚，顾步伫春光。
【马武骑挽歌二首】李峤
五日皆休沐，三泉独不归。池台金阙是，尊酒玳筵非。
巷静游禽入，门闲过客稀。唯馀昔年凤，尚绕故楼飞。
昔下天津馆，尝过帝子家。夜倾金屋酒，春舞玉台花。
试马依红埒，吹箫弄紫霞。谁言东郭路，翻枉北门车。
【天官崔侍郎夫人吴氏挽歌】李峤
宠服当年盛，芳魂此地穷。剑飞龙匣在，人去鹊巢空。
簟怆孤生竹，琴哀半死桐。唯当青史上，千载仰嫔风。
【日】李峤
旦出扶桑路，遥升若木枝。云间五色满，霞际九光披。
东陆苍龙驾，南郊赤羽驰。倾心比葵藿，朝夕奉光曦。
【星】李峤
蜀郡灵槎转，丰城宝剑新。将军临北塞，天子入西秦。
未作三台辅，宁为五老臣。今宵颍川曲，谁识聚贤人。
【月】李峤
桂满三五夕，蓂开二八时。清辉飞鹊鉴，新影学蛾眉。
皎洁临疏牖，玲珑鉴薄帷。愿言从爱客，清夜幸同嬉。
【风】李峤
落日生苹末，摇扬遍远林。带花疑凤舞，向竹似龙吟。
月动临秋扇，松清入夜琴。若至兰台下，还拂楚王襟。
【烟】李峤
瑞气凌青閤，空濛上翠微。迥浮双阙路，遥拂九仙衣。
桑柘迎寒色，松篁暗晚晖。还当紫霄上，时接彩鸾飞。
【雾】李峤
曹公迷楚泽，汉帝出平城。涿鹿妖氛静，丹山霁色明。
类烟飞稍重，方雨散还轻。倘入非熊兆，宁思玄豹情。
【雪】李峤
瑞雪惊千里，同云暗九霄。地疑明月夜，山似白云朝。
逐舞花光动，临歌扇影飘。大周天阙路，今日海神朝。
【云】李峤
英英大梁国，郁郁秘书台。碧落从龙起，青山触石来。
官名光邃古，盖影耿轻埃。飞感高歌发，威加四海回。
[1] 【露】李峤
滴沥明花苑，葳蕤泫竹丛。玉垂丹棘上，珠湛绿荷中。
夜警千年鹤，朝零七月风。愿凝仙掌内，长奉未央宫。
【石】李峤
宗子维城固，将军饮羽威。岩花鉴里发，云叶锦中飞。
入宋星初陨，过湘燕早归。倘因持补极，宁复想支机。
【野】李峤
凤出秦郊迥，鹑飞楚塞空。苍梧云影去，涿鹿雾光通。
草暗少原绿，花明入蜀红。谁言版筑士，犹处傅岩中。
【道】李峤
铜驼分巩洛，剑阁低临邛。紫徼三千里，青楼十二重。
玉关尘似雪，金穴马如龙。今日中衢上，尧尊更可逢。
【江】李峤
日夕三江望，灵潮万里回。霞津锦浪动，月浦练花开。
湍似黄牛去，涛从白马来。英灵已杰出，谁识卿云才。
【洛】李峤
九洛韶光媚，三川物候新。花明丹凤浦，日映玉鸡津。
元礼期仙客，陈王睹丽人。神龟方锡瑞，绿字重来臻。
【门】李峤
奕奕彤闱下，煌煌紫禁隈。阿房万户列，阊阖九重开。
疏广遗荣去，于公待驷来。讵知金马侧，方朔有奇才。
【井】李峤
玉甃谈仙客，铜台赏魏君。蜀都宵映火，杞国旦生云。
向日莲花净，含风李树薰。已开千里国，还聚五星文。
【池】李峤
彩棹浮太液，清觞醉习家。诗情对明月，云曲拂流霞。
烟散龙形净，波含凤影斜。安仁动秋兴，鱼鸟思空赊。
【桥】李峤
乌鹊填应满，黄公去不归。势疑虹始见，形似雁初飞。
妙应七星制，高分半月辉。秦王空构石，仙岛远难依。
【史】李峤
马记天官设，班图地里新。善谈方亹亹，青简见彬彬。
方朔初闻汉，荆轲昔向秦。正辞堪载笔，终冀作良臣。
【赋】李峤
布义孙卿子，登高楚屈平。铜台初下笔，乐观正飞缨。
乍有凌云势，时闻掷地声。造端长体物，无复大夫名。
【檄】李峤
羽檄本宣明，由来□木声。联翩至汉国，迢递入燕营。
毛义持书去，张仪韫璧行。曹风虽觉愈，陈草始知名。
【笔】李峤
握管门庭侧，含毫山水隈。霜辉简上发，锦字梦中开。
鹦鹉摛文至，麒麟绝句来。何当遇良史，左右振奇才。
【墨】李峤
长安分石炭，上党结松心。绕画蝇初落，含滋绶更深。
悲丝光易染，叠素彩还沉。别有张芝学，书池幸见临。
【刀】李峤
列辟鸣鸾至，惟良佩犊旋。带环疑写月，引鉴似含泉。
入梦华梁上，含锋彩笔前。莫惊开百炼，特拟定三边。
【弹】李峤
侠客持苏合，佳游满帝乡。避丸深可诮，求炙遂难忘。
金迸疑星落，珠沉似月光。谁知少孺子，将此见吴王。
【旗】李峤
桂影承宵月，虹辉接曙云。纵横齐八阵，舒卷引三军。
日薄蛟龙影，风翻鸟隼文。谁知怀勇志，蟠地几缤纷。
【戈】李峤
富父舂喉日，殷辛漂杵年。晓霜含白刃，落影驻雕鋋。
夕摈金门侧，朝提玉塞前。愿随龙影度，横□阵云边。
【弓】李峤
桃文称辟恶，桑质表初生。宛转雕鞬际，依稀半月明。
遥弯落雁影，虚引怯猿声。徒切乌号思，攀龙遂不成。
【瑟】李峤
伏羲初制法，素女昔传名。流水嘉鱼跃，丛台舞凤惊。
嘉宾饮未极，君子娱俱并。倘入丘之户，应知由也情。
【筝】李峤
蒙恬芳轨设，游楚妙弹开。新曲帐中发，清音指下来。
钿装模六律，柱列配三才。莫听西秦奏，筝筝有剩哀。
【箫】李峤
虞舜调清管，王褒赋雅音。参差横凤翼，搜索动人心。
□□□□□，□□□□□。□□□□□，□□□□□。
【笙】李峤
悬匏曲沃上，孤筱汶阳隈。形写歌鸾翼，声随舞凤哀。
欢娱分北里，纯孝即南陔。今日虞音奏，跄跄鸟兽来。
【舞】李峤
妙伎游金谷，佳人满石城。霞衣席上转，花岫雪前明。
仪凤谐清曲，回鸾应雅声。非君一顾重，谁赏素腰轻。
.
.
【玉】李峤
映石先过魏，连城欲向秦。洛阳陪胜友，燕赵类佳人。
方水晴虹媚，常山瑞马新。徒为卞和识，不遇楚王珍。
【银】李峤
思妇屏辉掩，游人烛影长。玉壶初下箭，桐井共安床。
色带长河色，光浮满月光。灵山有珍瓮，仙阙荐君王。
【锦】李峤
汉使巾车远，河阳步障陈。云浮仙石日，霞满蜀江春。
机迥回文巧，绅兼束发新。若逢楚王贵，不作夜行人。
【绫】李峤
金缕通秦国，为裘指魏君。落花遥写雾，飞鹤近图云。
马眼冰凌影，竹根雪霰文。何当画秦女，烟际坐氤氲。
【布】李峤
御绩创羲黄，缁冠表素王。瀑飞临碧海，火浣擅炎方。
孙被登三相，刘衣阐四方。伫因舂斗粟，来晓棣华芳。
【车】李峤
天子驭金根，蒲轮辟四门。五神趋雪至，双毂似雷奔。
丹凤栖金辖，非熊载宝轩。无阶忝虚左，珠乘奉王言。
【席】李峤
避席承宣父，重筵揖戴公。桂香浮半月，兰气袭回风。
舞拂丹霞上，歌清白雪中。伫将文绮色，舒卷帝王宫。
【帘】李峤
清风时入燕，紫殿几含秋。暧暧笼铃阁，纤纤上玉钩。
窗中翡翠动，户外水精浮。巧作盘龙势，长迎飞燕游。
【被】李峤
桂友寻东阁，兰交聚北堂。象筵分锦绣，罗荐合鸳鸯。
光逸偷眠稳，王章泣恨长。孔怀欣共寝，棣萼几含芳。
【扇】李峤
翟羽旧传名，蒲葵价不轻。花芳不满面，罗薄讵障声。
御热含风细，临秋带月明。同心如可赠，持表合欢情。
【酒】李峤
孔坐洽良俦，陈筵几献酬。临风竹叶满，湛月桂香浮。
每接高阳宴，长陪河朔游。会从玄石饮，云雨出圆丘。
【菊】李峤
玉律三秋暮，金精九日开。荣舒洛媛浦，香泛野人杯。
靃靡寒潭侧，丰茸晓岸隈。黄花今日晚，无复白衣来。
【藤】李峤
吐叶依松磴，舒苗长石台。神农尝药罢，质子寄书来。
色映蒲萄架，花分竹叶杯。金堤不见识，玉润几重开。
【茅】李峤
楚甸供王日，衡阳入贡年。麏包青野外，鸱啸绮楹前。
尧帝成茨罢，殷汤祭雨旋。方期大君锡，不惧小巫捐。
【萍】李峤
二月虹初见，三春蚁正浮。青苹含吹转，紫蒂带波流。
屡逐明神荐，常随旅客游。既能甜似蜜，还绕楚王舟。
【瓜】李峤
欲识东陵味，青门五色瓜。龙蹄远珠履，女臂动金花。
六子方呈瑞，三仙实可嘉。终朝奉絺绤，谒帝伫非赊。
【桂】李峤
未殖银宫里，宁移玉殿幽。枝生无限月，花满自然秋。
侠客条为马，仙人叶作舟。愿君期道术，攀折可淹留。
【柳】李峤
杨柳郁氤氲，金堤总翠氛。庭前花类雪，楼际叶如云。
列宿分龙影，芳池写凤文。短箫何以奏，攀折为思君。
【桃】李峤
独有成蹊处，秾华发井傍。山风凝笑脸，朝露泫啼妆。
隐士颜应改，仙人路渐长。还欣上林苑，千岁奉君王。
【梨】李峤
擅美玄光侧，传芳瀚海中。凤文疏象郡，花影丽新丰。
色对瑶池紫，甘依大谷红。若令逢汉主，还冀识张公。
【橘】李峤
万里盘根植，千秋布叶繁。既荣潘子赋，方重陆生言。
玉花含霜动，金衣逐吹翻。愿辞湘水曲，长茂上林园。
【鹤】李峤
黄鹤远联翩，从鸾下紫烟。翱翔一万里，来去几千年。
已憩青田侧，时游丹禁前。莫言空警露，犹冀一闻天。
【鹊】李峤
不分荆山抵，甘从石印飞。危巢畏风急，绕树觉星稀。
喜逐行人至，愁随织女归。倘游明镜里，朝夕动光辉。
【凫】李峤
飒沓睢阳涘，浮游汉水隈。钱飞出井见，鹤引入琴哀。
李陵赋诗罢，王乔曳舄来。何当归太液，翱集动成雷。
【雉】李峤
白雉振朝声，飞来表太平。楚郊疑凤出，陈宝若鸡鸣。
童子怀仁至，中郎作赋成。冀君看饮啄，耿介独含情。
【雀】李峤
大厦初成日，嘉宾集杏梁。衔书表周瑞，入幕应王祥。
暮宿江城里，朝游涟水傍。愿齐鸿鹄至，希逐凤凰翔。
【麟】李峤
汉祀应祥开，鲁郊西狩回。奇音中钟吕，成角喻英才。
画像临仙阁，藏书入帝台。若惊能吐哺，为待凤凰来。
【马】李峤
天马本来东，嘶惊御史骢。苍龙遥逐日，紫燕迥追风。
明月来鞍上，浮云落盖中。得随穆天子，何假唐成公。
【豹】李峤
车法肇宗周，鼷文阐大猷。还将君子变，来蕴太公筹。
委质超羊鞟，飞名列虎侯。若令逢雨露，长隐南山幽。
【鹿】李峤
涿鹿闻中冀，秦原辟帝畿。柰花开旧苑，萍叶蔼前诗。
道士乘仙日，先生折角时。方怀丈夫志，抗首别心期。
【兔】李峤
上蔡应初击，平风远不稀。目随槐叶长，形逐桂条飞。
汉月澄秋色，梁园映雪辉。唯当感纯孝，郛郭引兵威。
.
.
【奉和拜洛应制】李峤
七萃銮舆动，千年瑞检开。文如龟负出，图似凤衔来。
殷荐三神享，明禋万国陪。周旗黄鸟集，汉幄紫云回。
日暮钩陈转，清歌上帝台。
【奉和幸长安故城未央宫应制】李峤
旧宫贤相筑，新苑圣君来。运改城隍变，年深栋宇摧。
后池无复水，前殿久成灰。莫辨祈风观，空传承露杯。
宸心千载合，睿律九韵开。今日联章处，犹疑上柏台。
【奉和幸三会寺应制】李峤
故台苍颉里，新邑紫泉居。岁在开金寺，时来降玉舆。
龙形虽近刹，鸟迹尚留书。竹是蒸青外，池仍点墨馀。
天文光圣草，宝思合真如。谬奉千龄日，欣陪十地初。
【皇帝上礼抚事述怀】李峤
配极辉光远，承天顾托隆。负图济多难，脱履归成功。
圣道昭永锡，邕言让在躬。还推万方重，咸仰四门聪。
恭已忘自逸，因人体至公。垂旒沧海晏，解网法星空。
云散天五色，春还日再中。称觞合缨弁，率舞应丝桐。
凯乐深居镐，传歌盛饮丰。小臣滥簪笔，无以颂唐风。
【倡妇行】李峤
十年倡家妇，三秋边地人。红妆楼上歇，白发陇头新。
夜夜风霜苦，年年征戍频。山西长落日，塞北久无春。
团扇辞恩宠，回文赠苦辛。胡兵屡攻战，汉使绝和亲。
消息如瓶井，沉浮似路尘。空馀千里月，照妾两眉嚬。
【和杜学士旅次淮口阻风】李峤
夕吹生寒浦，清淮上暝潮。迎风欲举棹，触浪反停桡。
淼漫烟波阔，参差林岸遥。日沉丹气敛，天敞白云销。
水雁衔芦叶，沙鸥隐荻苗。客行殊未已，川路几迢迢。
【送骆奉礼从军】李峤
玉塞边烽举，金坛庙略申。羽书资锐笔，戎幕引英宾。
剑动三军气，衣飘万里尘。琴尊留别赏，风景惜离晨。
笛梅含晚吹，营柳带馀春。希君勒石返，歌舞入城闉。
【奉和杜员外扈从教阅】李峤
杪冬严杀气，穷纪送颓光。薄狩三农隙，大阅五戎场。
菜田初起烧，兰野正开防。夹岸虹旗转，分朋兽罟张。
燕弧带晓月，吴剑动秋霜。原启前禽路，山萦后骑行。
云区坠日羽，星苑毙天狼。礼振军容肃，威宣武节扬。
神心体殷祝，灵兆叶姬祥。幸陪仙驾末，欣采翰林芳。
【夏晚九成宫呈同僚】李峤
碣馆分襄野，平台架射峰。英藩信炜烨，胜地本从容。
林引梧庭凤，泉归竹沼龙。小轩恒共处，长坂属相从。
野席兰琴奏，山台桂酒醲。一枰移昼景，六著尽宵钟。
枚藻清词律，邹谈耀辩锋。结欢良有裕，联寀愧无庸。
暂悦丘中赏，还希物外踪。风烟远近至，鱼鸟去来逢。
月涧横千丈，云崖列万重。树红山果熟，崖绿水苔浓。
愿以西园柳，长间北岩松。
【晚秋喜雨】李峤
积阳躔首夏，隆旱届徂秋。炎威振皇服，歊景暴神州。
气涤朝川朗，光澄夕照浮。草木委林甸，禾黍悴原畴。
国惧流金眚，人深悬磬忧。紫宸兢履薄，丹扆念推沟。
望肃坛场祀，冤申囹圄囚。御车迁玉殿，荐菲撤琼羞。
济窘邦储发，蠲穷井赋优。服闲云骥屏，冗术土龙修。
睿感通三极，天诚贯六幽。夏祈良未拟，商祷讵为俦。
穴蚁祯符应，山蛇毒影收。腾云八际满，飞雨四溟周。
聚霭笼仙阙，连霏绕画楼。旱陂仍积水，涸沼更通流。
晚穗萎还结，寒苗瘁复抽。九农欢岁阜，万宇庆时休。
野洽如坻咏，途喧击壤讴。幸闻东李道，欣奉北场游。
【侍宴桃花园咏桃花应制】李峤
岁去无言忽憔悴，时来含笑吐氛氲。
不能拥路迷仙客，故欲开蹊待圣君。
【游苑遇雪应制】李峤
散漫祥云逐圣回，飘飖瑞雪绕天来。
不能落后争飞絮，故欲迎前赛早梅。
【风】李峤
解落三秋叶，能开二月花。过江千尺浪，入竹万竿斜。
【石淙】李峤
羽盖龙旗下绝冥，兰除薜幄坐云扃。鸟和百籁疑调管，
花发千岩似画屏。金灶浮烟朝漠漠，石床寒水夜泠泠。
自然碧洞窥仙境，何必丹丘是福庭。
新唐书《李峤传》
李峤，字巨山，赵州赞皇人。早孤，事母孝。为儿时，梦人遗双笔 ，自是有文辞，十五通《五经》，薛元超称之。二十擢进士第，始调安定尉。举制策甲科，迁长安。时畿尉名文章者，骆宾王、刘光业，峤最少，与等夷。 
授监察御史。高宗击邕、岩二州叛獠，诏监其军，峤入洞喻降之，由是罢兵。稍迁给事中。会来俊臣构狄仁杰、李嗣真、裴宣礼等狱，将抵死，敕峤与大理少卿张德裕、侍御史刘宪覆验，德裕等内知其冤，不敢异。峤曰：“知其枉不申，是谓见义不为者。”卒与二人列其枉，忤武后旨，出为润州司马。久乃召为凤阁舍人，文册大号令，多主为之。 
初置右御史台，察州县吏善恶、风俗得失，峤上疏曰：“禁网上疏，法象宜简，简则法易行而不烦杂，疏则所罗广而不苛碎。伏见垂拱时，诸道巡察使科条四十有四，至别敕令又三十。而使以三月出，尽十一月奏事，每道所察吏，多者二千，少亦千计，要在品核才行而褒贬之。今期会迫促，奔逐不暇，欲望详究所能，不亦艰哉。此非隳于职，才有限，力不逮耳。臣愿量其功程以为节制，使器周于用，力济于时，然后得失可以精核矣。”又言：“今所察按，准汉六条而推广之，则无不包矣，乌在多张事目也？且朝廷万机非无事，而机事之动，常在四方，故出使者冠盖相望。今已置使，则外州之事悉得专之，传驿减矣。请率十州置一御史，以期岁为之限，容其身到属县，过闾里，督察奸讹，访风俗，然后可课其成功。且御史出入天禁，励己自修，比他吏相百也。按劾回庸，纠擿隐欺，比他吏相十也。陛下诚用臣言，妙择能者委之，莫不尽力效死矣。”武后善之，下制析天下为二十道，择堪使者。为众议沮止。 
俄知天宫侍郎事，进麟台少监、同凤阁鸾台平章事。迁鸾台侍郎。会张锡辅政，峤，其出也，罢为成均祭酒。俄检校文昌左丞，留守东都。长安三年，以本官复为平章事，知纳言。迁内史，峤辞剧，复为成均祭酒、平章事。 
武后将建大像于白司马坂，峤谏：“造像虽俾浮屠输钱，然非州县承办不能济，是名虽不税而实税之。臣计天下编户，贫弱者众，有卖舍、帖田供王役者。今造像钱积十七万缗，若颁之穷人，家给千钱，则纾十七万户饥寒之苦，德无穷矣。”不纳。 
张易之败，坐附会贬豫州刺史，未行，改通州。数月，以吏部侍郎召，俄迁尚书。神龙二年，代韦安石为中书令。 
峤在吏部时，阴欲藉时望复宰相，乃奏置员外官数千。既吏众猥，府库虚耗，乃上书归咎于时，因盖向非，曰： 
元首之尊，居有重门击柝之卫，出有清警戒道之禁，所以备非常，息异望，诚不可易举动，慢防闲也。陛下厌崇邃，轻尊严，微服潜游，阅廛过市，行路私议，朝廷惊惧，如祸产意外，纵不自惜，奈宗庙苍生何？ 
又分职建官，不可以滥。传曰：“官不必备，惟其人。”自帝室中兴，以不慎爵赏为惠，冒级躐阶，朝升夕改，正阙不给，加以员外。内则府库为殚，外则黎庶蒙害，非求贤助治之道也。愿爱晙班荣，息匪服之议。今文武六十以上，而天造含容，皆矜恤之。老病者已解还授，员外者既遣复留。恐非所以消敝救时也。请敕有司料其可用进，不可用退。又远方夷人不堪治事，国家向务抚纳而官之，非立功酋长，类糜俸禄。愿商度非要者，一切放还。 
又《易》称：“何以守位曰仁，何以聚人曰财。”今百姓乏窭，不安居处，不可以守位。仓储荡耗，财力倾殚，不足以聚人。山东病水潦，江左困输转。国匮于上，人穷于下。如令边埸少曌，恐逋亡遂多，盗贼群行，何财召募？何众闲遏乎？又崇作寺观，功费浩广。今山东岁饥，糟糠不厌。而投艰厄之会，收庸、调之半，用吁嗟之物，以荣土木，恐怨结三灵，谤蒙四海。 
又比缘征戍，巧诈百情，破役隐身，规脱租赋。今道人私度者几数十万，其中高户多丁，黠商大贾，诡作台符，羼名伪度。且国计军防，并仰丁口，今丁皆出家，兵悉入道，征行租赋，何以备之？ 
又重赂贵近，补府若史，移没籍产，以州县甲等更为下户。当道城镇，至无捉驿者，役逮小弱，即破其家。愿许十道使访察括取，使奸猾不得而隐。 
又太常乐户已多，复求访散乐，独持大鼓者已二万员，愿量留之，余勒还籍，以杜妄费。 
中宗以其身宰相，乃自陈失政，丐罢官，无所嫁非，手诏诘让。峤惶恐，复视事。 
三年，加修文馆大学士，封赵国公，以特进同中书门下三品。睿宗立，罢政事，下除怀州刺史，致仕。初，中宗崩，峤尝密请相王诸子不宜留京师。及玄宗嗣位，获其表宫中，或请诛之。张说曰：“峤诚懵逆顺，然为当时谋，吠非其主，不可追罪。”天子亦顾数更赦，遂免，贬滁州别驾，听随子虔州刺史畅之官。改庐州别驾，卒，年七十。 
峤富才思，有所属缀，人多传讽。武后时，汜水获瑞石，峤为御史，上《皇符》一篇，为世讥薄。然其仕前与王勃、杨盈川接，中与崔融、苏味道齐名，晚诸人没，而为文章宿老，一时学者取法焉。

简介
李峤，濮恭王李泰孙，李欣子，欣嗣王，武后时为酷吏所陷，贬昭州别驾，薨。峤，神龙初得嗣王。开元中为国子祭酒，以罪贬邓州别驾，薨。
旧唐书记载
李峤，赵州赞皇人，隋内史侍郎元操从曾孙也。代为著姓，父镇恶，襄城令。峤早孤，事母以孝闻。为儿童时，梦有神人遗之双笔，自是渐有学业。弱冠举进士，累转监察御史。时岭南邕、严二州首领反叛，发兵讨击，高宗令峤往监军事。峤乃宣朝旨，特赦其罪，亲入獠洞以招谕之。叛者尽降，因罢兵而还，高宗甚嘉之。累迁给事中。时酷吏来俊臣构陷狄仁杰、李嗣真、裴宣礼等三家，奏请诛之，则天使峤与大理少卿张德裕、侍御史刘宪覆其狱。德裕等虽知其枉，惧罪，并从俊臣所奏，峤曰：“岂有知其枉滥而不为申明哉！孔子曰：‘见义不为，无勇也。’”乃与德裕等列其枉状，由是忤旨，出为润州司马。诏入，转凤阁舍人。则天深加接待，朝廷每有大手笔，皆特令峤为之。 
时初置右御史台，巡按天下，峤上疏陈其得失曰： 
陛下创置右台，分巡天下，察吏人善恶，观风俗得失，斯政途之纲纪，礼法之准绳，无以加也。然犹有未折衷者，臣请试论之。夫禁纲尚疏，法令宜简，简则法易行而不烦杂，疏则所罗广而无苛碎。窃见垂拱二年诸道巡察使所奏科目，凡有四十四件，至于别准格敕令察访者，又有三十余条。而巡察使率是三月已后出都，十一月终奏事，时限迫促，簿书填委，昼夜奔逐，以赴限期。而每道所察文武官，多至二千余人，少者一千已下，皆须品量才行，褒贬得失，欲令曲尽行能，则皆不暇。此非敢堕于职而慢于官也，实才有限而力不及耳。臣望量其功程，与其节制，使器周于用，力济于时，然后进退可以责成，得失可以精核矣。 
又曰： 
今之所察，但准汉之六条，推而广之，则无不包矣。无为多张科目，空费簿书。且朝廷万机，非无事也，机事之动，恒在四方，是故冠盖相望，邮驿继踵。今巡使既出，其他外州之事，悉当委之，则传驿大减矣。然则御史之职，故不可得闲，自非分州统理，无由济其繁务。有大小相兼，率十州置御史一人，以周年为限，使其亲至属县，或入闾里，督察奸讹，观采风俗，然后可以求其实效，课其成功。若此法果行，必大裨政化。且御史出持霜简，入奏天阙，其于励已自修，奉职存宪，比于他吏，可相百也。若其按劾奸邪，纠擿欺隐，比于他吏，可相十也。陛下试用臣言，妙择贤能，委之心膂，假温言以制之，陈赏罚以劝之，则莫不尽力而效死矣。何政事之不理，何禁令之不行，何妖孽之敢兴？ 
则天善之。乃下制分天下为二十道，简择堪为使者。会有沮议者，竟不行。寻知天官侍郎事，迁麟台少监。 
圣历初，与姚崇偕迁同凤阁鸾台平章事，俄转鸾台侍郎，依旧平章事，兼修国史。久视元年，峤舅天官侍郎张锡入知政事，峤转成均祭酒，罢知政事及修史，舅甥相继在相位，时人荣之。峤寻检校文昌左丞、东都留守。长安三年，峤复以本官平章事，寻知纳言事。明年，迁内史。峤后固辞烦剧，复拜成均祭酒，平章事如故。 
长安末，则天将建大像于白司马坂，峤上疏谏之，其略曰：“臣以法王慈敏，菩萨护持，唯拟饶益众生，非要营修土木。伏闻适像，税非户口，钱出僧尼，不得州县祗承，必是不能济办，终须科率，岂免劳扰！天下编户，贫弱者众，亦有佣力客作以济糇粮，亦有卖舍贴田以供王役。造像钱见有一十七万余贯，若将散施，广济贫穷，人与一千，济得一十七万余户。拯饥寒之弊，省劳役之勤，顺诸佛慈悲之心，沾圣君亭育之意，人神胥悦，功德无穷。”疏奏不纳。 
中宗即位，峤以附会张易之兄弟，出为豫州刺史。未行，又贬为通州刺史。数月，徵拜吏部侍郎，封赞皇县男。无几，迁吏部尚书，进封县公。神龙二年，代韦安石为中书令。初，峤在吏部时，志欲曲行私惠。冀得复居相位奏置员外官数千人。至是官僚倍多，府库减耗，乃抗表引咎辞职，并陈利害十余事。中宗以峤昌言时政之失，辄请罢免，手制慰谕而不允，寻令复居旧职。三年，又加修文馆大学士，监修国史，封赵国公。景龙三年，罢中书令，以特进守兵部尚书、同中书门下三品。 
睿宗即位，出为怀州刺史，寻以年老致仕。初，中宗崩，峤密表请处置相王诸子，勿令在京。及玄宗践祚，宫内获其表，以示侍臣。或请诛之，中书令张说曰：“峤虽不辩逆顺，然亦为当时之谋，吠非其主，不可追讨其罪。”上从其言，乃下制曰：“事君之节，危而不变，为臣则忠，贰乃无赦。特进、赵国公李峤，往缘宗、韦弑逆，朕恭行戡定，揖让之际，天命有归，峤有窥觎，不知逆顺，状陈诡计，朕亲览焉。以其早负辞学，累居台辅，妨而莫言，，特掩其恶。今忠邪既辨，具物惟新，赏罚倘乖，下人安劝？虽经赦令，犹宜放斥，矜其老疾，俾遂余生，宜听随子虔州刺史畅赴任。”寻起为卢州别驾而卒。有文集五十卷。
野史逸闻
唐李峤少负才华，代传儒学。累官成均祭酒吏部尚书，三知政事，封郑国公。长寿三年，则天征天下铜五十余万斤，铁一百三十余万斤，钱二万（"万"原作"百"，据明抄本改。）七千贯。于定鼎门内，铸八棱铜柱，高九十尺，径一丈二尺。题曰"大周万国述德天枢"。张革命之功，贬皇家之德。天枢下置铁山，铜龙负戴，狮子麒麟围绕。上有云盖，盖上施盘龙，以托火珠。珠高一丈，围三丈，金彩荧煌，光侔日月。武三思为其文，朝士献诗者，不可胜纪。唯峤诗冠绝当时。诗曰："辙迹光西嶬，勋庸纪北燕。何如万国会，讽德九门前。灼灼临黄道，迢迢入紫烟。仙盘正下露，高柱欲承天。山类丛云起，珠疑大火悬。声流尘作劫，业固海成田。圣泽倾尧酒，薰风入舜弦。忻逢下生日，还偶上皇年。"后宪司发峤附会韦庶人，左授滁州别驾。后至开元中，诏毁天枢，发卒镕烁，弥月不尽。洛阳尉李休烈乃赋诗以咏曰："天门街东（明抄本"东"作"中"）倒天枢，火急先须卸火珠。既合一条丝线挽，何劳两县索人推。"先有谣云："一条丝线挽天枢。"言其不久也，故休诗及之。庶士莫不讽诵。天枢之北，韦庶人继造一台，先此毁拆。（出《大唐新语》）
【译文】
唐朝人李峤，少年时就负有才华。他承继家传儒学，连续升迁，最终官至成均祭酒吏部尚书、三知政事，封为郑国公。武则天长寿三年，则天后从全国各地征集铜五十多万斤，铁一百三十多万斤，钱二万七千贯。在定鼎门内，铸一八棱铜柱，柱高九十尺，经阔一丈二尺。在铜柱上面题"大周万国述德天枢"八个大字，用以宣扬武氏周朝改革的政绩，贬斥李唐王朝的功德。天枢下面铸造一座铁山，下面铸有一条铜龙负载，四周布有狮子、麒麟等围绕着铁山。铁山上面铸有一只云盖；盖上置放盘龙；盘龙托举着一只巨大的火珠。火珠高一丈，周围三丈。流金溢彩，金碧辉煌。它发出的光亮可和日、月相比。武三思为天枢写文颂扬。朝中的官员争相献诗纪颂的人，不可胜数。其中，唯有李峤的献诗，冠压群臣，位居榜首。李峤的诗是这样的：辙迹光西嶬，勋庸纪北燕。何如万国会，讽德九门前。灼灼临黄道，迢迢入紫烟。仙盘正下露，高柱欲承天。山类丛云起，珠疑大火悬。声流尘作劫，业固海成田。圣泽倾尧酒，董风入舜弦。忻逢下生日，还偶上皇年。后来，御史发现李峤依附韦皇后，将他贬降为滁州别驾。到开元年间，唐玄宗下诏命人拆毁天枢，派去工匠役夫将它推倒镕化，经过一个月也没有镕化完。洛阳尉李休烈赋诗一首讽咏。他的诗是这样的："天门街东倒天枢，火急先须卸火珠。既合一条丝线挽，何劳两县索人推。"在武则天当年铸造天枢时，世上就有歌谣说："用一条丝线就可以牵引往天枢铜柱。"是说天枢铜柱只用一条丝线牵引着，是不会立得长久的。因此，李诗中用了这一典故。天枢铜柱被拆毁后，人心大快，朝野莫不写文赋诗讽诵。天枢的北侧，有韦皇后建造的一座纪功台，在天枢之前就被拆毁了。